**Otto Aimo Ilmari Somppi** (s. 12. tammikuuta 1998 Helsinki) on suomalainen jääkiekkoilija, joka pelaa SM-liigajoukkue Tapparassa. Somppi on pelipaikaltaan keskushyökkääjä.

Ura
---

### Seuraura

Somppi syntyi Helsingissä, mutta kasvoi Sipoon Söderkullassa. Hän aloitti jääkiekkoilun Sipoon Wolfissa. Somppi siirtyi jo varhain juniorina Jokereihin, joiden C-nuorten kapteenina hän toimi vuoden "alaikäisenä" kaudella 2012–2013. Kauden 2013–2014 päätteeksi Somppi voitti B-nuorten Suomenmestaruuden. Kauden 2014–2015 hän pelasi lähes kokonaan Jokereiden A-nuorissa, mutta Somppi vahvisti myös seuran B-nuoria, joiden paras pistemies ja syöttäjä hän oli pudotuspeleissä tehoilla 3+7=10.

QMJHL-joukkue Halifax Mooseheads varasi Sompin 19. pelaajana CHL:n varaustilaisuudessa 2015. Hän siirtyi joukkueeseen kaudeksi 2015–2016, jolloin Somppi oli Mooseheadsin kolmanneksi paras pistemies tehoilla 13+33=46. Hän pelasi kauden aikana myös CHL Top Prospects Gamessa.

Tampa Bay Lightning varasi Sompin seitsemännellä kierroksella 206. pelaajana NHL:n varaustilaisuudessa 2016. Kaudella 2016–2017 hän jakoi tehoilla 17+24=41 Mooseheadsin sisäisen pistepörssin kolmannen sijan Connor Moynihanin ja Arnaud Durandeaun kanssa. Kaudella 2017–2018 Somppi nousi joukkueen varakapteeniksi ja teki edelliskautta yli tuplasti enemmän tehopisteitä olleen tehoilla 28+55=83 Mooseheadsin paras pistemies ja syöttäjä. Hän sijoittui koko QMJHL:n pistepörssissä kuudenneksi. Somppi voitti myös joukkueensa sisäisen tehotilaston lukemalla +83. 11. helmikuuta 2018 Shawinigan Cataractesia vastaan hän onnistui tekemään ilmaveivimaalin.

Huhtikuussa 2018 Somppi teki kolmivuotisen NHL-tulokassopimuksen Tampa Bay Lightningin kanssa. Hän pelasi toukokuussa amatööritryout-sopimuksella kolme playoff-ottelua AHL-joukkue Syracuse Crunchin vahvuudessa jääden niissä ilman tehopisteitä. Syksyn harjoitusleirin päätteeksi Lightning lähetti Sompin Crunchin vahvuuteen. Kauden 2018–2019 kynnyksellä lokakuussa hän mursi kuitenkin sormensa harjoitusottelussa. Somppi palasi kaukaloihin marraskuussa ja hän aloitti kautensa ECHL-joukkue Orlando Solar Bearsin vahvuudessa. Kahden siellä pelatun ottelun jälkeen hänet nostettiin joulukuussa takaisin Crunchin vahvuuteen. Helmikuussa 2019 Somppi lähetettiin kuitenkin jälleen ECHL:ään. 1. maaliskuuta 2019 Florida Everbladesia vastaan hän onnistui tekemään näyttävän ilmaveivimaalin. Sompin maali äänestettiin ECHL:n kauden hienoimmaksi maaliksi 61% osuudella äänistä. Hän teki liigassa kauden aikana yli piste per peli -tahdilla runkosarjassa 21 ottelussa tehot 12+12=24. Kolmessa playoff-ottelussa Somppi jäi ilman tehopisteitä. AHL:ssä hän teki 27 runkosarjaottelussa tehot 2+2=4.

Syksyn 2019 harjoitusleirin päätteeksi Tampa Bay Lightning lähetti Sompin Syracuse Crunchin AHL-joukkueeseen. Hän pelasi siellä koko kauden 2019–2020 tehden 45 runkosarjaottelussa tehot 5+13=18, kunnes koronaviruspandemia päätti AHL-kauden maaliskuussa 2020. Syyskuussa Lightning lainasi Sompin kaudeksi 2020–2021 toistaiseksi voimassa olevalla sopimuksella SM-liigajoukkue Pelicansiin. Hän pelasi siellä yhdeksän runkosarjaottelua tehopistein 1+2=3, kunnes tammikuussa 2021 Lightning kutsui Sompin takaisin organisaatioonsa. Harjoitusleirin päätteeksi seura lähetti hänet farmijoukkue Crunchiin. Somppi oli tehoilla 12+14=26 joukkueen paras maalintekijä Taylor Raddyshin kanssa ja hän sijoittui sisäisessä pistepörssissä kolmanneksi.

Heinäkuussa 2021 Somppi teki Lightningin kanssa vuoden mittaisen, kaksisuuntaisen ja 750 000 dollarin arvoisen jatkosopimuksen. Lokakuussa 2021 seura asetti hänet siirtolistalle. Koska mikään toinen NHL-seura ei napannut Somppia vuorokauden kuluessa, Lightning lähetti hänet farmijoukkue Syracuse Crunchiin. Somppi pelasi siellä kokonaan kauden 2021–2022.

Kaudeksi 2022–2023 Somppi siirtyi vuoden mittaisella sopimuksella SM-liigajoukkue Rauman Lukkoon. Hänen ensimmäinen kokonainen kautensa liigassa toi 59 runkosarjaottelussa tehot 5+14=19 ja kuudessa playoff-ottelussa yhden maalin. Kaudeksi 2023–2024 Somppi siirtyi kaksivuotisella sopimuksella Tapparaan.

### Maajoukkueura

Somppi pelasi alle 18-vuotiaiden MM-kilpailuissa vuonna 2016. Hänellä oli koko turnauksen paras aloitusprosentti (69,39%). Somppi valittiin alkulohkossa Kanadaa vastaan pelatun ottelun päätteeksi Suomen ottelun parhaaksi pelaajaksi. Finaaliottelussa Ruotsia vastaan hänen 0–2-johtomaalinsa jäi lopulta Suomen 1–6-voittoon päättyneen ottelun voittomaaliksi, joka ratkaisi joukkueelle maailmanmestaruuden. Somppi pelasi myös alle 18-vuotiaiden Ivan Hlinkan muistoturnauksessa vuonna 2015.

Somppi edusti myös Suomen alle 17-vuotiaiden maajoukkuetta World U-17 Hockey Challengessa sekä Euroopan nuorten olympiafestivaaleilla vuonna 2015. Hän oli ensimmäisenä mainitussa turnauksessa joukkueensa paras pistemies ja jakoi sisäisen maalipörssin voiton Kristian Vesalaisen kanssa tehoilla 3+3=6. Jälkimmäisenä mainittu turnaus päättyi pronssiin. Somppi on kuulunut sekä alle 16- että 17-vuotiaiden maajoukkueen kapteenistoon. Yhteensä hän on pelannut viisi nuorten ja 42 poikien maaottelua.

Pelityyli
---------

Somppi on kuvaillut itseään pelityyliltään kahden suunnan peliä tekeväksi sentteriksi. Lukon urheilutoimenjohtaja Kalle Sahlstedt luonnehti Somppia hänen siirtonsa yhteydessä kesäkuussa 2022:

> »Otto on hyväraaminen sentteri, joka tekee joukkueesta ja ketjukavereistaan parempia. Vahva kahden suunnan pelaaja, joka on aina ollut todella hyvä puolustamaan. Hän on joka vuosi kehittynyt hyökkäyssuuntaan ja on edelleen kehittyvässä vaiheessa ja iässä. Minulla on vahva usko, että Somppi pystyy olemaan myös tehokas Liigassa ensi kaudella. Se, että pystyy olemaan tehokas ja silti äärimmäisen sitoutunut ja hyvä puolustamaan, tekee sentteristä tärkeän ja Otossa nämä asiat ovat selkeästi kohdillaan: hän voittaa aloituksia, puolustaa äärimmäisen tunnollisesti ja siitä huolimatta pystyy hyökkäämään hyvin.» 
> 
>

Muuta
-----

Sompin isoveli Juho on pelannut hyökkääjänä alemmissa sarjoissa.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2014–2015 | Jokerit | A-SM | 38 | 6 | 7 | 13 | 10 | 2 | 0 | 0 | 0 | 0 |
| 2015–2016 | Halifax Mooseheads | QMJHL | 59 | 13 | 33 | 46 | 25 | – | – | – | – | – | U18 | 7 | 1 | 1 | 2 | 2 |
| 2016–2017 | Halifax Mooseheads | QMJHL | 60 | 17 | 24 | 41 | 30 | 4 | 0 | 1 | 1 | 2 |
| 2017–2018 | Halifax Mooseheads | QMJHL | 59 | 28 | 55 | 83 | 28 | 2 | 0 | 1 | 1 | 0 |
|  | Syracuse Crunch | AHL | – | – | – | – | – | 3 | 0 | 0 | 0 | 0 |
| 2018–2019 | Syracuse Crunch | AHL | 27 | 2 | 2 | 4 | 10 | – | – | – | – | – |
|  | Orlando Solar Bears | ECHL | 21 | 12 | 12 | 24 | 8 | 3 | 0 | 0 | 0 | 6 |
| 2019–2020 | Syracuse Crunch | AHL | 45 | 5 | 13 | 18 | 24 | – | – | – | – | – |
| 2020–2021 | Pelicans | SM-liiga | 9 | 1 | 2 | 3 | 0 | – | – | – | – | – |
|  | Syracuse Crunch | AHL | 32 | 12 | 14 | 26 | 22 | – | – | – | – | – |
| 2021–2022 | Syracuse Crunch | AHL | 50 | 5 | 18 | 23 | 14 | 3 | 0 | 0 | 0 | 0 |
| 2022–2023 | Lukko | SM-liiga | 59 | 5 | 14 | 19 | 10 | 6 | 1 | 0 | 1 | 4 |
| 5 kautta | yhteensä | AHL | 154 | 24 | 47 | 71 | 70 | 6 | 0 | 0 | 0 | 0 |
| 2 kautta | yhteensä | SM-liiga | 68 | 6 | 16 | 22 | 10 | 6 | 1 | 0 | 1 | 4 |
| 1 kausi | yhteensä | ECHL | 21 | 12 | 12 | 24 | 8 | 3 | 0 | 0 | 0 | 6 |

Lähteet
-------

* Otto Somppi The Internet Hockey Databasessa (englanniksi)
* Otto Somppi Eurohockey-sivustolla (englanniksi)
* Otto Somppi *Elite Prospects*. Everysport Media Group AB.  (englanniksi)

### Viitteet

1. ↑  Puolustusvoimien urheilukouluun valittiin 99 urheilijaa huhtikuun 2023 saapumiserään *maavoimat.fi*.  23.11.2022. Puolustusvoimat. Viitattu 6.6.2023.
2. 1 2 3 4 5 6 7  Otto Somppi *Elite Prospects*. Everysport Media Group AB.  (englanniksi)
3. ↑  Lampinen, Jouni: "Unelmien täyttymys, että pojat tulevat mitalit kaulassa kotiin" *sipoonsanomat.fi*.  25.4.2016. Etelä-Suomen Media Oy. Viitattu 29.6.2016.
4. ↑  Elite Prospects - Jokerit U18 *eliteprospects.com*. Everysport Media Group AB. Viitattu 8.10.2019. (englanniksi)
5. ↑  Elite Prospects - Halifax Mooseheads *eliteprospects.com*. Everysport Media Group AB. Viitattu 8.10.2019. (englanniksi)
6. 1 2  Otto Somppi The Internet Hockey Databasessa (englanniksi)
7. ↑  Elite Prospects - Halifax Mooseheads *eliteprospects.com*. Everysport Media Group AB. Viitattu 8.10.2019. (englanniksi)
8. ↑  Elite Prospects - QMJHL Stats 2017-2018 *eliteprospects.com*. Everysport Media Group AB. Viitattu 8.10.2019. (englanniksi)
9. ↑  Elite Prospects - Halifax Mooseheads *eliteprospects.com*. Everysport Media Group AB. Viitattu 8.10.2019. (englanniksi)
10. ↑  Hämäläinen, Tuomas: Video: Ilmaveivi! Hirmutehot Pohjois-Amerikassa mättänyt suomalaistaituri teki "granlundit" *MTVuutiset.fi*.  11.2.2018. Telia Company AB. Viitattu 7.6.2023.
11. ↑  Lightning sign forward Otto Somppi to entry-level contract *nhl.com/lightning*.  19.4.2018. TAMPA BAY:  Tampa Bay Lightning. Viitattu 20.4.2018. (englanniksi)
12. ↑  Touru, Ville: Hirmutehot Pohjois-Amerikassa mättänyt Otto Somppi teki NHL-sopimuksen! *is.fi*.  19.4.2018. Sanoma Media Finland Oy. Viitattu 7.6.2023.
13. ↑  Rämänen, Antti: NHL-leirit etenevät: neljälle suomalaiselle lähtö farmiin *MTVuutiset.fi*.  24.9.2018. Telia Company AB. Viitattu 7.6.2023.
14. ↑  Kramer, Lindsay: Another long-term injury strikes Syracuse Crunch *syracuse.com*.  30.10.2018. Syracuse, N.Y.:  Advance Local Media LLC. Viitattu 7.6.2023. (englanniksi)
15. ↑  Tampa Bay Lightning Reassign Forward Otto Somppi to Syracuse Crunch *syracusecrunch.com*.  10.12.2018. SYRACUSE, N.Y.:  SIDEARM Sports, a Learfield company. Viitattu 7.6.2023. (englanniksi)
16. 1 2 3  Otto Somppi Stats, Profile, Bio, Analysis and More *sportsforecaster.com*. XML Team Solutions, LLC. Viitattu 7.6.2023. (englanniksi)
17. ↑  Hellanto, Riku: Huh, mikä maali! Suomalainen NHL-lupaus taituroi häikäisevän ilmaveiviosuman – eikä ollut edes ensimmäinen kerta *MTVuutiset.fi*.  2.3.2019. Telia Company AB. Viitattu 7.6.2023.
18. ↑  DRUM ROLL PLEASE! *twitter.com*.  3.7.2019. ECHL, Inc. Viitattu 7.6.2023. (englanniksi)
19. ↑  Lightning reduce training camp roster by nine *nhl.com/lightning*.  22.9.2019. TAMPA BAY:  Tampa Bay Lightning. Viitattu 8.10.2019. (englanniksi)
20. ↑  Otto Somppi ja Oskari Laaksonen lainalle Pelicans-paitaan *pelicans.fi*.  21.9.2020. Lahden Pelicans Oy. Viitattu 21.9.2020.
21. ↑  Otto Somppi Pohjois-Amerikkaan *pelicans.fi*.  11.1.2021. Lahden Pelicans Oy. Viitattu 12.1.2021.
22. ↑  Elite Prospects - Syracuse Crunch *eliteprospects.com*. Everysport Media Group AB. Viitattu 28.7.2021. (englanniksi)
23. ↑  Lightning sign forward Otto Somppi to one-year, two-way contract *nhl.com/lightning*.  27.7.2021. TAMPA BAY:  Tampa Bay Lightning. Viitattu 28.7.2021. (englanniksi)
24. ↑  Pulkkinen, Aki-Petteri: Hallitseva Stanley Cup -mestari solmi jatkosopimuksen suomalaishyökkääjänsä kanssa *iltalehti.fi*.  28.7.2021. Alma Media Suomi Oy. Viitattu 28.7.2021.
25. 1 2  Keskushyökkääjä Otto Somppi sinikeltaisiin! "Haluan ottaa ison roolin" *raumanlukko.fi*.  6.6.2022. Rauman Lukko Oy. Viitattu 6.6.2022.
26. ↑  Jatkosopimuksia ja uusia tulokkaita - katso kaikki julkaistut sopimukset *tappara.fi*.  10.5.2023. Tamhockey Oy. Viitattu 7.6.2023.
27. ↑  BEST PLAYER OF THE GAME SELECTED BY THE TEAM (pdf) *stats.iihf.com*.  24.4.2016. IIHF. Viitattu 29.6.2016. (englanniksi)
28. ↑  GAME SUMMARY (pdf) *stats.iihf.com*.  24.4.2016. IIHF. Viitattu 21.9.2020. (englanniksi)
29. ↑  Elite Prospects - Finland U17 *eliteprospects.com*. Everysport Media Group AB. Viitattu 8.10.2019. (englanniksi)
30. ↑  Juho Somppi *Elite Prospects*. Everysport Media Group AB.  (englanniksi)

Tappara – SM-liiga
1 Heikkinen |
5 Bäckman |
11 Camper |
13 Kemiläinen (**A**) |
15 Somppi |
17 Halloran |
22 Luoto |
23 Kohonen |
26 Kulonummi |
27 Tanus |
28 Leskinen |
30 Heljanko |
31 Rönni |
33 Vittasmäki |
39 Kärki |
41 Manninen |
42 Rauhala (**C**) |
43 Ahlroth |
63 Tuulola |
73 Baptiste |
75 Mužík |
76 Levtchi |
86 Granath |
90 Liedes |
91 Puhakka |
95 Savinainen |
-- Keskinen |
-- Nykänen |
-- Rautiainen |
-- Saari |
-- Tammela  

Valmentajat Grönborg – Juujärvi – Puistola – Karjalainen – Näykki – Haverinen – Konttinen